 Waxa kaloo uu sharraxay muhiimadda uu leeyahay dalxiisku guud ahaan adduunka iyo kaalinta u qorshaysan inuu ka gaadhsiiyo dalka Somaliland, waxaannu yidhi, Dalxiisku waa meelaha caalamka dhaqaalaha ugu badan uu ka soo baxo, waxaannu ka soo galaa waxyaabaha ay ku faanaan ee ay ilaashadaan dalalka dunidu, markaa maadaama aannu dalxiiska dhaqaale badani ka soo galin waddankeenna waxaannu doonaynaa ugu yaraan wax nalagu xasuusto aannu gaadhsiino oo Wasaaradda Dhaqanka iyo Dalxiisku ay noqoto mid ka dhex muuqata wasaaradaha ayaa hiigsigayagu yahay, taas oo noqota mid lagu xisaabtamo oo dhaqaale badani ka soo galo dalka, isla markaana aannu galino warbaahin badan si dalxiisayaal badani ay u ogaadaan in dalkeennu leeyahay aataar badan, tusaale ahaan Laasgeel oo kale waxa la yidhaa waxay ahayd toddoba kun ilaa toban kun oo sanno ka hor ayey ahayd, taasina waa taariikh ka horraysay tan ay ku faanaan Faraacinta Masaarida ee ay ku faanaan, dhaqaalaha badana ay ka helaan, markaa haddii aynu aataarteenna soo saarno oo soo bandhigno waxay noqonaysaa inay dad badani yimaadaan. 